27.7.2023 г.
BG
Официален вестник на Европейския съюз
C 264/9
Представителите на националните, регионалните и местните администрации биха могли да се включат, например чрез семинари и пътувания по места, за да насърчат основаното на факти участие в действията в областта на климата.
Общностите трябва да се включат чрез обществени консултации, обмен на информация, както и чрез интерактивни и неформални начини като изложби, конкурси, онлайн игри и др.
Важни партньори са също и организациите на гражданското общество и НПО, които служат като мост между заинтересованите страни и комуникациите по въпросите на климата чрез опита, който са натрупали в областта на адаптирането към изменението на климата на съответната територия и познаването на засегнатите общности, както и чрез повишаване на осведомеността относно въздействието на изменението на климата и необходимостта от адаптиране към него.
За да се гарантира, че тези послания достигат до общностите по ефективен начин, те трябва да бъдат подкрепени с подходящи ресурси чрез финансиране и изграждане на капацитет.
Националните или регионалните уеб портали или платформи, които събират персонализирана информация за изменението на климата и адаптирането към него, са отличен канал за разпространение на съответната информация.
Тези платформи следва да бъдат свързани със съществуващите портали за секторни политики (например намаляване на риска от бедствия, вода, здравеопазване, биологично разнообразие и т.н.), за да се насърчи включването на политиката в областта на изменението на климата.
Уебсайтът Climate-ADAPT на ЕС играе основна роля, като помага на хората да получат достъп и да обменят данни и информация по въпроси, свързани с изменението на климата и адаптирането към него.
В повечето европейски държави са разработени и национални уеб портали за адаптиране към изменението на климата, което дава възможност за извличане на поуки от примери за добри практики от други държави или региони.
Те могат да помогнат да се вдъхновят действия за адаптиране към изменението на климата.
Уеб порталите и платформите обаче следва да се допълват от други дейности по комуникации, за да се избегне задълбочаването на цифровото разделение между държавите — членки на ЕС, и между неговите региони и да се осигури достъп до информация за всички.
За повече информация относно създаването на институционална рамка и осигуряването на прием сред заинтересовани страни вж. също раздела относно Инструмента за подпомагане на адаптирането (Adaptation support tool) на страницата в интернет Подготовка на средата за адаптиране (Preparing the ground for adaptation).
Стъпка 2: Изготвяне на оценки на риска и уязвимостта във връзка с изменението на климата Стъпка 2 от насоките ще помогне за: — да се определят основните елементи на оценките на риска и уязвимостта във връзка с изменението на климата; — да се оценят социалните последици от изменението на климата; — да се оценят трансграничните и каскадните рискове; — да се определят критериите за това кои рискове са „приемливи“ и да се приоритизират нуждите от адаптиране.
След полагането на основите за изготвяне на план или стратегия за адаптиране към изменението на климата следващата стъпка е оценка на последиците от на изменението на климата и уязвимостта спрямо него.
Целта на тази оценка е да се установи какви ще бъдат потенциалните последици от изменението на климата в дадена област, какви са рисковете, свързани с тези последици, в дадена област или сектор, и да се определи кои рискове изискват по-неотложни мерки.
За да се осигури подходяща ефективност на стратегиите или плановете за адаптиране към изменението на климата, се смята за добра практика оценката да бъде редовно актуализирана — поне успоредно с всяка актуализация на стратегията/плана.
Ползите от това включват: — проследяване на съответните промени в съществуващите рискове и уязвимости, включително физическите рискове за инфраструктурата и социално-икономическите и здравните последици върху общностите; — идентифициране на нови, нововъзникващи рискове и уязвимости, които могат да имат голямо икономическо или социално въздействие и/или въздействие върху околната среда в бъдеще; — идентифициране на нови възможности, които възникват в резултат на изменението на климата.
Като цяло оценката следва да бъде базирана на най-новите научни данни относно климата, за да се идентифицират групите от населението, основните инфраструктури и сектори, които са особено уязвими към изменението на климата, да се определи общата стратегическа насока на политиката за адаптиране и непрекъснато да се предоставя информация за вземането на решения.